16
по мјери; бар се више није чуло да су још с неког скидали шињел. Ипак, многи радени и брижљиви људи нису се хтјели смирити и говоркали су да се чиновникмртвац још увијек појављује у удаљеним дијеловима града. И заиста, неки коломенски стражар видио је својим очима како се иза једне куће појавило привиђање, но, будући по природи нешто слаб, тако да га је једном приликом обично одрасло прасе, побјегавши из неке приватне куће, оборило на земљу, на велико увесељење кочијаша, који су ту стојали и од којих је он, због тог исмијавања, затражио по грош за дуван – дакле, будући немоћан, он га није смио зауставити, него је ишао по мраку за њим све дотле док се привиђење, напосљетку, није осврнуло и зауставивши се упитало: »Шта ти хоћеш?« и показало му такву песницу каква се не може наћи ни у живих људи. Стражар је рекао: »Ништа«, и одмах се вратио натраг. Ипак, привиђање је било растом много више, имало превелике бркове и упутивши се, како се чинило, ка Обуховом мосту, сасвим ишчезло у ноћној тами.